b"\n_START_ARTICLE_\nBao-Dai\n_START_SECTION_\nBiografia\n_START_PARAGRAPH_\nNguy\xe1\xbb\x85n V\xc4\xa9nh Th\xe1\xbb\xa5y fou entronitzat el 1925 a la mort del seu pare, l'emperador Khai Dinh. Educat i format a Fran\xc3\xa7a, pot\xc3\xa8ncia colonitzadora de la Indoxina, el govern de Bao Dai sempre va estar sota tutela francesa._NEWLINE_El 1940, durant la Segona Guerra Mundial, al mateix temps que els alemanys enva\xc3\xafren Fran\xc3\xa7a, el Jap\xc3\xb3 va ocupar la Indoxina; no en van expulsar els francesos, que es mantingueren lleials al govern de Vichy, per\xc3\xb2 van passar a controlar el pa\xc3\xads. Aix\xc3\xad, tot i que havien prom\xc3\xa8s no interferir en el govern imperial, el 1945 obligaren Bao Dai a proclamar la independ\xc3\xa8ncia del Vietnam._NEWLINE_Despr\xc3\xa9s de la capitulaci\xc3\xb3 del Jap\xc3\xb3 (agost de 1945), els comunistes del Viet Minh intentaren prendre el poder; el 25 d'agost, Ho Chi Minh va aconseguir l'abdicaci\xc3\xb3 de Bao, a canvi de nomenar-lo conseller suprem del nou govern establert a Hanoi, i no pas a l'antiga capital imperial de Hue._NEWLINE_A partir d'aleshores, per\xc3\xb2, el Vietnam va viure una situaci\xc3\xb3 violenta motivada per l'enfrontament de les diferents faccions nacionals entre si i contra els francesos, que volien recuperar el seu domini colonial. El 1946, Bao Dai va exiliar-se i va viure a Hong Kong i a la Xina; ara b\xc3\xa9, el 1950, Fran\xc3\xa7a va formar un govern vietnamita rival dirigit per Bao Dai a Saigon._NEWLINE_Els francesos foren expulsats d'Indoxina quan les forces del Viet Minh els van derrotar a la batalla de Dien Bien Phu. La Confer\xc3\xa8ncia de Ginebra, on es va discutir el tractat de pau entre Fran\xc3\xa7a i el Viet Minh, divid\xc3\xad el Vietnam entre un nord comunista i un sud sota el govern de Bao Dai, qui tenia com a primer ministre el religi\xc3\xb3s Ng\xc3\xb4 D\xc3\xacnh Diem, el qual, el 1955, va organitzar un refer\xc3\xa8ndum arran del qual l'emperador fou destronat i s'instaur\xc3\xa0 una rep\xc3\xbablica._NEWLINE_Bao Dai va exiliar-se a Fran\xc3\xa7a, on va morir el 1997"